ניטה לאווי

ניטה מ. לאווי (באנגלית: Nita M. Lowey; 5 ביולי 1937 – 15 במרץ 2025) הייתה פוליטיקאית יהודייה-אמריקאית וחברת המפלגה הדמוקרטית, שכיהנה כחברת בית הנבחרים של ארצות הברית מטעם המחוזות ה-17, ה-18 וה-20 של מדינת ניו יורק משנת 1989 ועד 2021. מחוז הבחירה שלה כלל את מחוז רוקלנד וחלק ממחוז וסטצ'סטר הסמוכים לעיר ניו יורק. לקראת בחירות 2020 לבית הנבחרים הודיעה לאווי על פרישתה מהפוליטיקה, ובינואר 2021 תמה כהונתה.

לאווי נחשבה למובילה בנושא התמיכה בישראל.

ביוגרפיה
לאווי נולדה ברובע הברונקס שבניו יורק. סיימה את תיכון ברונקס למדעים, והייתה שם לנשיאה כיתתית בכירה. היא בעלת תואר ראשון בקולג' מאוונט הוליוק. הייתה עוזרת מזכירת המדינה של ניו יורק לפני שנבחרה לקונגרס.

נפטרה ב-15 במרץ 2025. הותירה אחריה בעל, סטפן לאווי, שהיה שותף במשרד עורכי הדין לאווי, במפוראד את סלינג'ר (הממוקם בוייט פליינס, ניו יורק ומתמחה בשוק ההון, הגבלים עסקיים והגנת הצרכן), ושלושה ילדים.

קריירה פוליטית
לאווי נבחרה לראשונה לבית הנבחרים של ארצות הברית מטעם המחוז ה-20 של מדינת ניו יורק כדמוקרטית ב-1988.

בשנים 2001–2002, הייתה לאווי האישה הראשונה שכיהנה בתפקיד יושבת ראש הוועד הדמוקרטי הלאומי. כמו כן הייתה חברה בוועדות בית הנבחרים לביטחון פנים ובוועדת ההקצאות.

בבחירות ב-2004 לאווי קיבלה 69% מהקולות בהתמודדותה נגד ריצ'רד א. הופמן, משקיע בוול סטריט ומועמד שמימן את רוב הקמפיין שלו בעצמו. מצע הבחירות שלו התבסס על התנגדות לבעלי האינטרסים המיוחדים וקיצוץ במיסים פדרליים. במסגרת הקמפיין שלה, הדגישה לאווי את הישגי העבר שלה בנושאים של ביטחון פנים, ובמיוחד את הרפורמה שביצעה בחלוקת מענקי ביטחון פנים למדינות. ב-2006, שוב התמודדה נגד הופמן וניצחה עם 70% מהקולות.

בקונגרס עצמו פעלה בנושאים: תפקידה הבינלאומי של אמריקה כמנהיגת העולם, פתיחת הזדמנויות חינוך, רפורמה בביטוח הבריאות ובמחקר הביוכימי, פיקוח הדוק על נשיאת כלי נשק אישיים, חוקי בטיחות ציבוריים, הגנת הסביבה, נושאי נשים, ומימון פדרלי לטלוויזיה הציבורית.

בתחום הנשים ובריאותן, בלט הסיוע שלה להכפיל את ההוצאות למחקר סרטן השד במוסד הבריאות הלאומי (NIH), היא ניסחה חוק שנועד להבטיח כי בתוכניות להפחתת עלות טיפול רפואי, תהיה לנשים גישה ישירה למיילדות ולגינקולוגים, והייתה שותפה לקידום החוק שנועד להבטיח שהרופאים והחולים ולא חברות הביטוח לפוליסת הבריאות, יוכלו לקבל החלטה על הטיפול הראוי.

לאווי הובילה את חוק "אפס סובלנות", האוסר על נהיגת קטינים עם כל רמה שהיא של אלכוהול בגופם, וכן הובילה חקיקה השוללת רישיון כאשר נמצא דפוס קבוע של נהיגה בשכרות.

ב-1990 היא העבירה חוק שייסד סוכנות מיוחדת להגנת הסביבה בלונג איילנד. מאז היא השיגה מימון פדרלי ארצי למבצעי ניקיון מקומיים וניסחה חקיקה שנועדה לשפר את הטיפול בתשתיות אזורי השפכים. ללאווי היה תפקיד מרכזי בהבטחת תמיכה פדרלית ארצית בהגנה על מובילי המים של ניו יורק וכן נטלה חלק מרכזי, ברמה לאומית, בשימור על חוקי סביבה כגון חוקי האוויר והמים הנקיים.

היא הצביעה בעד ההסמכה לנשיא לפלוש ולפתוח במלחמת עיראק, אך מאז שינתה את דעתה ואמרה כחברה בוועדת ההקצאות, "שום כמות של חיילים או מימון אמריקני לא יכולים לעזור לעיראקים לעזור לעצמם" ופעלה למען הצבת יעדים לממשלת עיראק בתנאי המימון אליהם. היא סברה שיש להשיב את הכוחות הביתה.

מטרה שנתמכה על ידה הייתה השידור הציבורי והיא הופיעה בקונגרס עם דמויות מרחוב סומסום, אריק ובנץ, בצעד תמיכה למימון התאגיד לשידור ציבורי.

חברת הקונגרס לאווי הייתה תומכת קולנית של הצעת חוק של מועצת הביטחון של האו"ם בנושא הסכסוך בדארפור. היא הייתה אחראית ל-500 מיליון הדולר בהצעת החוק להוצאת חרום לעזרה בדארפור.

לאווי קיבלה ציון "A", בתעודת ההישגים של הקונגרס (Congressional Scorecard) לשנת 2005 של ארגון "דראם מייג'ור אינסטטיוטס" (הארגון לזכויות אדם ולענייני מעמד הביניים), על נושאי מעמד הביניים.

ועדות
 ועדת ההקצאות.
 ועדת המשנה לביטחון המולדת.
 ועדת המשנה לעבודה, בריאות ושירותי אנוש, חינוך וסוכנויות קשורות.
 ועדת המשנה למבצעי מדינה וחוץ ותוכניות קשורות (יושבת ראש).
 ועדת ביטחון המולדת.
 ועדת המשנה לתקשורת חירום, מוכנות ותגובה

תפקידים נוספים בקונגרס
 צוות המשימה של הקונגרס למניעת מימון טרור (יושבת ראש משותפת).

יחסה לישראל
ממוזער|250px|לאווי (רביעית משמאל) עם משלחת חברי קונגרס בראשות ננסי פלוסי בפגישה עם ראש ממשלת ישראל בנימין נתניהו במסגרת אירועי פורום השואה העולמי החמישי בירושלים, ינואר 2020
לאווי נחשבה פעילה מאוד ומובילה בנושא הישראלי, וכיושבת ראש של ועדת המשנה של ועדת ההקצאות, רבת ההשפעה, בנושא מבצעי מדינה וחוץ, היא הייתה אחראית על חוק המימון השנתי אשר מנחה את קווי סיוע החוץ, ונחשבה לחסידה ומקדמת של הסיוע השנתי לישראל, אותה היא כינתה "בת הברית הדמוקרטית היחידה שלנו במזרח התיכון ושותפה מרכזית במלחמה בטרור". ב-2003, לאווי הובילה מאמצים לספק לישראל 9 מיליארד דולר במסגרת הלוואות העירבון ו-1 מיליארד במסגרת הסיוע הצבאי במטרה לשמור על היתרון הצבאי של צה"ל באזור ולהקל על המשבר הכלכלי בישראל. היא האמינה כי יש להמשיך בחבילת הסיוע שמכירה בתפקיד החיוני שישראל ממלאת כבת ברית אסטרטגית לביטחון הלאומי של אמריקה. לאווי גם נאבקה עבור מימון שיעזור לישראל ליישב מחדש את יוצאי ברית המועצות לשעבר, כשהיא משיגה 40 מיליון דולר למטרה זו.

ב-2002 היא הצביעה בעד חוק הבעת סולידריות עם ישראל במלחמתה נגד הטרור וב-2007, היא יזמה ביחד עם חבר הקונגרס היהודי גארי אקרמן, בוועדת ההקצבות שהיא כיהנה בה, הקפאה של 200 מיליון דולר מהסיוע שמעניקה ארצות הברית לצבא המצרי, בסך 1.3 מיליארד דולר כהבעת אי-האמון מצד הקונגרס ומצד ארצות הברית ובתקווה לגרום למצרים למקד את תשומת לבם בפתרון לנעשה בגבול. בפברואר 2007, בעקבות הסכם מכה לממשלת אחדות עם החמאס, היא הקפיאה את הבטחת הממשל האמריקאי להעביר 86 מיליון דולר נוספים ליו"ר הרשות הפלסטינית, אבו מאזן והעבירה הודעה למשרד החוץ האמריקאי, לפיה העברת הכסף לא תתבצע עד לקבלת הבהרות מן הממשל. לאווי הייתה סבורה כי הממשל לא סיפק מידע מקיף דיו על היעד שאליו יועבר הכסף ועל הסיבות להעברתו. בסופו של דבר הושגה פשרה עם מחלקת המדינה, ולאווי הפחיתה את הסכום ל-59 מיליון דולר, בתנאי הגבלה אשר ניתבו את הכסף לאימון ולציוד שאינו קטלני רק למשמר הלאומי תחת אבו מאזן ולחיזוק כוחות הביטחון הפלסטיניים באזור התעשייה במעבר קרני במטרה להקל על כלכלת הפלסטינים. לאווי טענה כי נטילת חלק במימון מבטיחה את החלק של אמריקה בין המממנים הבינלאומיים ואף מימון לא יגיע ישירות לרשות הפלסטינית בידי חמאס וגם לא ישירות לידיו של אבו מאזן עצמו. בנוסף, היא הציבה יעדים למילוי תנאים, תנאי לשקיפות מלאה ואמות מידה למדידת התוצאות במילוי היעדים והסכימה לפשרה רק אחרי שקיבלה ערבויות כי יהיו הליכי בדיקה להבטיח כי שום אימון ואספקת ציוד לא יהפכו לרווח לכל אדם עם קשרים בארגוני הטרור.

בתגובה לדיווח של העיתון "וושינגטון טיימס", במרץ 2007, ולפיו כספים מסיוע החוץ האמריקני הגיעו בשנים האחרונות לאוניברסיטה האיסלאמית של עזה הנשלטת על ידי חמאס, למרות חוק שחוקק הקונגרס ב-2004 האוסר על מתן סיוע לגופים ה"תומכים או מעודדים פעילות טרור", אמרה לאווי, שהוועדה בראשותה אחראית על מימון הסוכנות האמריקאית לפיתוח בינלאומי: "זו שערורייה שכספי המסים האמריקאים מועברים למוסדות שתומכים בטרור", והוסיפה, "תמיכה בטרור ובטרוריסטים אינה מקובלת בשום פנים ואופן". במקרה נוסף, היא פנתה לאתר שמציג את משחק המחבל המתאבד וביקשה שיורידו אותו מהרשת אך בקשתה נדחתה.

ב-2008, היא הקפיאה 150 מיליון דולר בסיוע לרשות הפלסטינית בשל הליך שנדרש מהסוכנות האמריקנית לפיתוח בינלאומי (USAID, שנמצאת תחת תחום ההקצאות של הוועדה שבראשה עמדה לאווי ואחראית על סיוע חוץ שאינו צבאי), ולא מולא על ידי מחלקת המדינה, לאחר שלידיה של לאווי נפל מזכר של הסכם המינהל של החלוקה והאישור של המימון. היא הביעה סקפטיות במחויבותו של אבו מאזן לשלום. לאחר הבטחותיה של קונדוליסה רייס כי הנהגת הפלסטינים מחויבת לשלום עם ישראל, היא נותרה סקפטית בנושא הרצון הפוליטי של הנהגת הפלסטינים, וטענה שהם "מועדים לתוך רטוריקה מתלהמת שמפריכה את המחויבויות של הצהרותיהם לשלום" אך שחררה לבסוף את הכסף עם הקפאה של 50 מיליון הדולר הנוספים כערבון למילוי תנאי אישור המימון.

מאוחר יותר, היא סיכמה את עמדתה באומרה כי היא מאמינה כי כל המימון האמריקני לפלסטינים חייב לעבור ביקורת קפדנית. היא האמינה שאל לאמריקה או לקהילה הבינלאומית לתמוך, תחת שום נסיבות, בחמאס או בארגוני טרור אחרים. היא עבדה מול קונדוליסה רייס כדי להבטיח כי הסיוע לאימון וציוד כוחות הביטחון של משרד הנשיא אבו מאזן יהיה בשקיפות מלאה ויהיה מותנה ביעדים למילוי תנאים. בנוסף היא הייתה מוטרדת מחוסר שליטתו של אבו מאזן על השטחים, אך האמינה בהמשך הסיוע למשרדו, כדי לאפשר לאמריקה להמשיך להחזיק קלף בשולחן המשא ומתן וכדי למנוע את התמוטטות התהליך. היא גם סברה שהגעה לשלום תדרוש נחישות מצד הפלסטינים בעומדם מול הכאוס של שלטון החוק.

לאווי הכניסה בחוק סיוע החוץ סעיפים אשר מגבילים את המימון האמריקני לרשות הפלסטינית, סעיפים הדורשים בקרה על סיוע לפלסטינים וסעיף שמגנה את החרם הערבי על ישראל. היא גם ניסחה סעיפים אשר מפרטים שלא יהיה שום סיוע כספי למדינה פלסטינית עתידית אלא אם כן ועד אשר התנאים הכלולים במפת הדרכים ימולאו. תנאים אלו כוללים הפגנה של מחויבות איתנה לדו קיום בשלום עם ישראל ופירוק תשתיות הטרור. בנוסף, היא הייתה מבין יוזמי החוק המגנה את המשך ירי הרקטות הפלסטיניות על אזרחים ישראלים, על ידי חמאס וארגוני טרור פלסטינים אחרים.

לאווי גם סייעה לרשויות האמריקניות לרכוש כלים שהיה צורך בהם כדי לפגוע במימון שזורם לקבוצות טרוריסטיות. היא נאבקה בהצלחה להשגת מימון לפעילויות מחלקת המדינה ולסיוע למדינות מסביב לעולם בפיקוח על זרימת הכסף של מערכת הבנקאות שלהן, מה שגורם לעצירת המימון מלהיות מנותב, דרך מערכת זו, לטרור.

היא ועמיתיה היהודים הנבחרים, צ'אק שומר, ברברה בוקסר, גארי אקרמן וג'רלד נדלר החרימו את הנאום בקונגרס של ראש ממשלת עיראק, נורי אל-מאלכי, ביולי 2006, בעקבות התבטאויותיו נגד ישראל.

בנושא האיראני, היא התנגדה לגישת הממשל "המתופף את תופי המלחמה". היא סברה כי יש להתמודד עם האיום האיראני דרך סנקציות כלכליות נוקשות, כיוון שלא חשבה שהעם האמריקני מוכן לתמוך בעימות נוסף. היא אמרה כי היא מוטרדת מהדיווחים כי הממשל דחה פתיח דיפלומטי עם איראן עוד בשנת 2003, לפני עלייתו לשלטון של מחמוד אחמדינז'אד, לשיחות על נושאים נרחבים כולל תוכנית הגרעין האיראנית, שיתוף פעולה עם טרור, עיראק ונושאים בסכסוך הישראלי פלסטיני.

בנוסף, היא הייתה מבין יוזמי החוק המגנה את החלטת הנהגת איגוד האוניברסיטאות והקולג'ים של בריטניה לתמוך בחרם אקדמי על ישראל ותמכה בבניית גדר ההפרדה כנגד חוות הדעת של בית הדין הבינלאומי בהאג באומרה, "הנושא של מה ישראל עושה כדי לשמור על אזרחיה בטוחים מטרור איננו נושא לדיון משפטי". ב-2004, היא שיגרה מכתב לנשיא בוש על האשמות הנסיך עבדאללה מסעודיה כי הציונים אחראים למתקפת הטרור בארצו.

בינואר 2020 הייתה חלק ממשלחת של הקונגרס האמריקאי בראשות יושבת ראש בית הנבחרים ננסי פלוסי לאתרים יהודיים בפולין ולפורום השואה העולמי החמישי שהתקיים בירושלים.

קישורים חיצוניים



 אלכסנדרה וול, 


מאמרים
 החרמת הנאום של מליכי בקונגרס המגזין היהודי "פורווארד"
 המנהיגות היהודית בקונגרס מגיבה בחריפות להאשמות של ג'ים מורן ש-AIPAC אחראי למלחמה בעיראק "פורווארד"
 פגישה ביטחונית עם אהוד ברק
 על מלחמת לבנון השנייה

מהעיתונות הישראלית

 משחק המחבל המתאבד

 פעילות מצרים מחזקת את חמאס, וואלה! טרייד


 מצריים לקונגרס: רוב ההברחות נעשות דרך הים, וואלה! חדשות

 המגזין Forward בוחר את לאווי בין המנהיגות היהודית השנתית

הערות שוליים

קטגוריה:אמריקאים ילידי מדינת ניו יורק
קטגוריה:ניו יורק: אישים
קטגוריה:הברונקס: אישים
קטגוריה:חברות בית הנבחרים של ארצות הברית מטעם המפלגה הדמוקרטית
קטגוריה:חברי בית הנבחרים של ארצות הברית מטעם המפלגה הדמוקרטית
קטגוריה:יהודיות חברות בית הנבחרים של ארצות הברית
קטגוריה:יהודים חברי בית הנבחרים של ארצות הברית
קטגוריה:בוגרי תיכון ברונקס למדעים
קטגוריה:בוגרות מכללת מאונט הוליוק
קטגוריה:חברות בית הנבחרים של ארצות הברית ממדינת ניו יורק
קטגוריה:חברי בית הנבחרים של ארצות הברית ממדינת ניו יורק
קטגוריה:חברי הקונגרס ה-112 של ארצות הברית
קטגוריה:חברי הקונגרס ה-113 של ארצות הברית
קטגוריה:חברי הקונגרס ה-114 של ארצות הברית
קטגוריה:חברי הקונגרס ה-115 של ארצות הברית
קטגוריה:חברי הקונגרס ה-116 של ארצות הברית
קטגוריה:ציונים אמריקאים
קטגוריה:אמריקאיות שנולדו ב-1937
קטגוריה:אמריקאים שנולדו ב-1937
קטגוריה:אמריקאיות שנפטרו ב-2025
קטגוריה:אמריקאים שנפטרו ב-2025